Baapostol bé ngá kóán bábe Yesus,
éde bé ngá kat ñí é mam mése bé ngá bɔ ya yágale.
Ané a ngá dzó bɔ́ ná,
“Nzaán évwíñ,
é vóm bot bé sés,
á mfá ye ná míní waabe avítsaŋ.”
Amú ná bot bé mbé abwiññ,
ébá bé ngá ke ya ébá bé ngá sɔ́,
akekwíñ ná bĕé mbé fe bé belé tám atwaa ná bá dzí.
Éde bé ngá ke á byéa été vóm enziŋ évwíñ.
Ve bot abwiññ bé ngá yén ané bá ke,
éde bé ngá yem dɔ.
Ané bé ngá ke mibíí fufúlu ó wéñ atéé ye bekísoan bése,
éde bé ngá tára ke sian kaa ná bá bé sian.
Niané bé ngá kólo á byéa été,
ané Yesus a ngá yén mora nkuna bot,
éde a ngá yén bɔ́ engóngɔ́ɔ́,
amú ná bé mbé amvála ané mítómá mí ne kaa mbaale;
éde a ngá tára ná a yágale bɔ́ abwiññ mam.
É tám é ngá bɔ ná ŋgɔgɔ́ eé ntɔɔ́,
béyága beñ bé ngá nzu koan ya ñí,
béé dzó ná,
“É vóm wí ó ne éyáŋŋ,
ŋgɔgɔ́ da eé ntɔɔ́ fe;
yáágán ya bɔ́ á mfá ye ná bé ke méfúp ya é meá mé ne méféŋŋ,
bé kus é dzóm bá dzí.”
Ve ñí a ngá yalan ya bɔ́ ná,
“Mína bébyen váán bɔ́ é dzóm bá dzí.”
Éde bé ngá síli ñí ná,
“Ye wa kómo ná bí ke kus mifémm táŋ bedenario mitet mí beáñ bí sɔ́ bɔ́ vé ná bé dzí?”
Ané a ngá síli bɔ́ ná,
“Míní belé mifémm táŋ á yá?
Keŋán dága.”
Éde niané bé ngá mana fas,
ané bé ngá yalan ya ñí ná,
“Bí belé mifémm mí tán ya kwaás é beáñ.”
Éde Yesus a ngá mánan bɔ́ ná bé bɔ ná bot bése bé tɔbɔ mengós ósí bílwá áyóp.
Éde bé ngá tɔɔ́ bot kada angós ntet,
émá mevɔ́ɔ́ má bot mewóm mé tán.
Ané a ngá ñɔŋ mifémm mí tán ya kwaás é beáñ,
a bére mís á dzóp été,
á ŋga vé abwará ya byɔ,
éde a ngá kap mifémm,
á ŋga kee myɔ beyága á mfá ye ná bá bé ke bá kap myɔ bot,
ya fe kwaás é beáñ ébe mot áse.
Ané bésesé bé ngá dzí,
bé dzéñ.
Éde bé ngá dzálá awóm mikpéñ ya mikpéñ mí beáñ ya bífús bí mfémm,
ya fe bífús bí kwaás.
É bot bé ngá dzí mifémm míte bé mbé befám táŋ binzuk bí tán (5,000).